Choi Jin-sil

Choi Jin-sil (; 24. joulukuuta 1968 – 2. lokakuuta 2008) oli eteläkorealainen näyttelijä ja malli. Häntä pidetään yhtenä parhaimmista eteläkorealaisista näyttelijöistä.

 Lapsuus 
Choi Jin-sil syntyi köyhän perheen esikoislapseksi. Yhteen aikaan Choin äiti esimerkiksi piti kadulla pientä ruokaa myyvää kojua. Choilla oli myös nuorempi veli Choi Jin-yeong, josta tuli myös näyttelijä ja laulaja.

Choi haaveili lapsena tähteydestä, jonka avulla hän pääsisi eroon köyhyydestä.

 Ura 

Choi aloitti uransa näyttelemällä tv-mainoksissa. Hän alkoi saavuttaa kuuluisuutta Samsung Electronicsin mainoskampanjassa, jossa hän näytteli tuoretta aviovaimoa. 

Vuonna 1988 Choi näytteli ensimmäistä kertaa tv-sarjassa, ja vuonna 1990 valmistui ensimmäinen elokuva, jossa hänellä oli rooli. 

Choi julkaisi vuonna 1998 omaelämäkerran, jossa hän tarkastelee muutosta tavallisesta opiskelijasta kuuluisaksi näyttelijättäreksi.

 Yksityiselämä 
Vuonna 1994 Choin kiertuemanageri murhasi hänen entisen managerinsa Byeong-sun. Choi kutsuttiin todistamaan oikeudessa.

Vuonna 2000 Choin avioliitto baseball-pelaaja Jo Sung-minin kanssa herätti laajaa huomiota. Choi synnytti avioliitossa kaksi lasta. 

 Perheväkivalta 
Marraskuussa 2002 Jo pahoinpiteli raskaana olleen vaimonsa. Elokuussa 2004 tapahtui toinen pahoinpitely, ja syyskuussa 2004 avioliitto päättyi eroon. Choi sai lasten huoltajuuden, ja Jo sai tavata lapsia vain yhteisellä sopimuksella. Kun Korean perherekisterin säännöksiä muutettiin vuonna 2008 siten, että lapset voivat käyttää halutessaan käyttää äitinsä nimeä, Choin lasten nimet muutettiin tähän muotoon.

Elokuussa 2004 Choi astui julkisuuteen perheväkivallan uhrina. Hän esiintyi julkisuudessa ruhjeisena. Choin toiminnan seurauksena mainostaja Shinhan Engineering and Construction päätyi irtisanomaan hänen kanssaan tehdyn sopimuksen, koska katsoi, että Choi ei ollut esiintynyt arvokkaasti. 

4. kesäkuuta 2009 Etelä-Korean korkein oikeus kumosi aiemman päätöksen ja päätti, että Choi oli oikeutettu korvaukseen aiheettomasta sopimuksen irtisanomisesta. Oikeuden päätöksessä kuitenkin myös arvosteltiin Choin toimintaa ja katsottiin, että se ei noudattanut "sosiaalista ja moraalista kunniaa". 9. kesäkuuta 2009 Korean Womenlink, Korean naisten tukipuhelin ja Korean naisten yhdistys julkaisivatkin lausunnon, jossa arvosteltiin oikeuden päätöstä ja sitä, että korkein oikeus ei tunnustanut perheväkivallan uhrien kärsimyksiä.

 Kuolema 

Choin äiti löysi tämän kuolleena suihkusta 2. lokakuuta 2008. Hän kutsui paikalle Choin veljen, joka soitti poliisille.

Viranomaiset päättivät tehdä Choille ruumiinavauksen, mitä Choin omaiset aluksi vastustivat. Ruumiinavauksen perusteella viranomaiset totesivat kuolemansyyksi itsemurhan. 

Choin hautapaikan ympärille asennettiin valvontakamerat. Kun hänen uurnansa varastettiin 15. elokuuta 2009, poliisi jäljitti varkaan valvontakameroiden perusteella ja löysi uurnan tämän kotoa. Choi haudattiin uudestaan 28. syyskuuta 2009, ja hautapaikan ympärille asennettiin valvontajärjestelmiä.

29. maaliskuuta 2010 Choin veli löydettiin kuolleena. Kuolemansyyksi todettiin itsemurha.

Choin muistoksi on rakennettu Gapsan Parkin hautausmaalle, Yangpyeongiin pieni puisto.

 Lähteet 

Luokka:Eteläkorealaiset näyttelijät
Luokka:Eteläkorealaiset mallit
Luokka:Vuonna 1968 syntyneet
Luokka:Vuonna 2008 kuolleet